


DÔVODOVÁ SPRÁVA

A. Všeobecná časť

Návrh zákona, ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „návrh zákona“) sa predkladá na základe úlohy B.1 uznesenia vlády Slovenskej republiky č. 11 zo dňa 14. januára 2025 k návrhu Plánu legislatívnych úloh vlády Slovenskej republiky na rok 2025 a vlastnej iniciatívy.
Zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „zákon č. 64/2019 Z. z.“) je technickým predpisom z oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Upravuje základné požiadavky a postupy posudzovania zhody na strelné zbrane a strelivo na civilné použitie, tlmiče hluku výstrelu (ďalej len „tlmič“) a ďalšie podrobnosti ako sú povinnosti hospodárskych subjektov, označovanie strelných zbraní, streliva a tlmiča, posudzovanie zhody, dokumenty vydávané autorizovanou osobou, vyhlásenie o zhode a overovacie značky strelných zbraní, streliva a tlmiča. 

Slovenská republika je podľa vyhlášky ministra zahraničných vecí č. 70/1975 Zb. o Dohovore o vzájomnom uznávaní skúšobných značiek ručných palných zbraní (ďalej len „vyhláška č. 70/1975 Zb.“) členom Medzinárodnej stálej komisie na skúšky ručných palných zbraní (ďalej len „C.I.P.“) a z toho dôvodu majú príslušné právne predpisy zodpovedať ustanoveniam článku I ods. 2 a 5 vyhlášky č. 70/1975 Zb. Podľa vyhlášky č. 70/1975 Zb. Stála kancelária C.I.P. oznamuje prostredníctvom vlády Belgického kráľovstva zmluvným stranám rozhodnutia prijaté C.I.P., najmä nákresy a plány vzorových prístrojov na meranie tlakov, tabuľky normalizovaných rozmerov nábojových komôr a nábojov, ako aj opis medzinárodne uznávaných skúšobných značiek. C.I.P. tieto dokumenty priebežne dopĺňa. Na zabezpečenie prijatia jednotných pravidiel pre vzájomné uznávanie skúšobných značiek strelných zbraní a streliva na civilné použitie, musia byť rozhodnutia C.I.P. implementované do právneho poriadku členského štátu C.I.P.
Návrhom zákona sa v nadväznosti na konsolidované znenie Rozhodnutia Medzinárodnej stálej komisie na skúšky ručných palných zbraní XXXVI – 23 (ďalej len „rozhodnutie C.I.P.“), ktoré bolo prijaté Medzinárodnou stálou komisiou na skúšky ručných palných zbraní (ďalej len „C.I.P.“) dopĺňa a precizuje platná právna úprava tak, aby podrobnejšie odrážala požiadavky vyplývajúce z rozhodnutia C.I.P. Keďže hospodárske subjekty a autorizované osoby pri posudzovaní zhody streliva postupujú podľa rozhodnutí C.I.P., návrhom zákona sa podporí jednotnosť uplatňovania, odstránia sa možné interpretačné nejasnosti a posilní sa právna istota dotknutých subjektov.
Návrh zákona hospodárskym subjektom neukladá zásadne nové technické alebo výrobné požiadavky. Väčšina navrhovaných ustanovení predstavuje spresnenie, systematizáciu a legislatívne premietnutie požiadaviek rozhodnutí C.I.P., podľa ktorých dotknuté subjekty postupujú už v súčasnosti. Konkrétne sa návrhom zákona zavádza podrobnejšia právna úprava skúšky typu streliva, kontroly výroby streliva, previerky spôsobilosti výrobcov streliva, pravidelnej inšpekčnej kontroly, precizujú sa základné pojmy používané v oblasti výroby a posudzovania zhody streliva, najmä pojmy séria streliva, kaliber, strelivo s vysokým výkonom, strelivo na priemyselné použitie a brokové náboje. Precizujú sa pravidlá označovania streliva a najmenšieho spotrebiteľského balenia, požiadavky na identifikáciu výrobcov a výrobných sérií. Ďalej sa precizujú podmienky uvádzania streliva na priemyselné použitie na trh, vrátane požiadaviek na skúšanie, certifikáciu, energetické triedy a farebné označovanie a tiež ustanovenia týkajúce sa informačných povinností a dokumentácie vydávanej v rámci posudzovania zhody. 
Návrh zákona vytvára právny základ pre novelu vykonávacieho právneho predpisu, ktorým je vyhláška Úradu pre normalizáciu, metrológiu a skúšobníctvo Slovenskej republiky, ktorou sa ustanovujú podrobnosti o základných požiadavkách, postupoch posudzovania zhody a spôsobe označovania strelnej zbrane a streliva na civilné použitie (ďalej len „vyhláška č. 72/2019 Z. z.“), ktorou sa ustanovia najmä podrobnosti o organizačnej štruktúre kontroly streliva a trvalom procese kontroly streliva, skúškach na nespálené zvyšky, skúškach konformného spojenia, skúšobnom strelive, klasifikácii chýb a dohode medzi žiadateľom a zodpovednou autorizovanou osobou. Novela vyhlášky č. 72/2019 Z. z. sa paralelne pripravuje a bude predložená do legislatívneho procesu ako samostatný legislatívny materiál. 
Návrh zákona má nízky negatívny vplyv na podnikateľské prostredie a pozitívny vplyv na podnikateľské prostredie. Nemá vplyv na rozpočet verejnej správy, sociálne vplyvy, vplyvy na informatizáciu spoločnosti, vplyvy na manželstvo, rodičovstvo a rodinu, vplyvy na služby verejnej správy pre občana a ani vplyvy na životné prostredie.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, s právom Európskej únie, Dohovorom o vzájomnom uznávaní skúšobných značiek ručných palných zbraní z 1. júla 1969 a ostatnými všeobecne záväznými právnymi predpismi Slovenskej republiky. 

Návrh zákona bude predmetom vnútrokomunitárneho pripomienkového konania.

